b'\n_START_ARTICLE_\nNanna With\n_START_SECTION_\nBakgrunn\n_START_PARAGRAPH_\nHun var datter av Richard With og flyttet med familien til Ris\xc3\xb8yhamn \xc3\xa5ret etter at hun ble f\xc3\xb8dt. Der vokste hun opp og bodde til hun og seks s\xc3\xb8sken flyttet til Bergen (1889) der hun gikk p\xc3\xa5 Fru Griegs skole. Hun studerte s\xc3\xa5 musikk og sang i Paris og Berlin.\n_START_SECTION_\nKarriere\n_START_PARAGRAPH_\nHun virketsom musikkl\xc3\xa6rerinne f\xc3\xb8r hun i 1905 vendte tilbake til Stokmarknes som redakt\xc3\xb8r i Vesteraalens Avis, og s\xc3\xa5ledes ble Norges f\xc3\xb8rste kvinnelige redakt\xc3\xb8r. Samme sted etablerte hun Vesteraalens Kvindesaksforening (1907)._NEWLINE_Etter en tid i Tyskland (1908) bosatte hun seg  i Kristiania, der hun etablerte avisen Hver 14de dag, som blant annet oppdaget Johan Falkberget. Avisen ble senere solgt oftere og endret navn til Hver 8de dag inntil den ble solgt (1918). Hun beholdt dog Nanna With Forlag, som utga et godtselgende biografisk leksikon, samt den f\xc3\xb8rste norskskrevne tegneserien Kari, Per og S\xc3\xb8ren p\xc3\xa5 bytur (1912\xe2\x80\x931914), med tekst av henne selv. Illustrat\xc3\xb8r var Gunnar Tandberg, som p\xc3\xa5 det tidspunktet var fast ansatt i gullsmedfirmaet N.M. Thune. Fra 1912 hadde de den f\xc3\xb8rste ruten p\xc3\xa5 trykk i magasinet For Hus og Hjem, og i 1913 utga de det som trolig var b\xc3\xa5de Norges f\xc3\xb8rste lengre tegneserie og Norges f\xc3\xb8rste tegneseriesamling, Kari, Per og S\xc3\xb8ren paa Bytur. I 1913 utga With og Tandberg ogs\xc3\xa5 samlingen \xc2\xabKari, Per og S\xc3\xb8ren paa bes\xc3\xb8k i hovedstaden og paa reise til Amerika\xc2\xbb._NEWLINE_Hun var ogs\xc3\xa5 frilansjournalist for blant annet Aftenposten._NEWLINE_Sammen med Agathe Backer-Gr\xc3\xb8ndahl og Thorvald Lammers etablerte hun Oslo Musikl\xc3\xa6rerforening (1905) og ble dens f\xc3\xb8rste leder. Videre ledet hun Norsk Yrkeskvinneforening og satt sentralt i Norske Kvinners Sanitetsforening, der hun angivelig var den som tok til orde for etableringen av \xc2\xabMaiblomsten\xc2\xbb. Hun etablerte kvinneavdelingen i Frisinnede Venstre, hvorfra hun meldte seg ut (1927) og etablerte Oslo Kvinneparti. _NEWLINE_With var sentral i Nordlendingenes Forening, der hun var leder og ogs\xc3\xa5 sentral i etableringen av Nordnorsk student- og elevhjem (1960), hvor man i dag finner en byste av With.'